text: [{"text_idx": "#000002", "text": "Makleteg manahipunne\u0301. \u201cDadi tumbe\u0301n Bapa Guru buka daut kenehne\u0301 lakar ngalih tongse\u0301 ento. Ada ciri apa ya ene\u0301?\u201d Ipun sampun sering miragiang Bapa Guru gumanti seneng ngulati ngulat melutin rasa suung. Sampun kudang sasih cacire\u0301n punika sampun kacihnaang. Bapa Guru sering pisan ngrauhin sawitran-sawitranne\u0301 sane\u0301 sareng-sarenga dawegne\u0301 dumun. Sareng-sareng demen ngruruh suaran sepi."}, {"text_idx": "#000003", "text": "Bapa Guru e\u0301ling ring kauripan. Sanunggil sane\u0301 maurip gumanti sampun matunggalan sareng Sanghyang Kalamretiu. Sanghyang Kalamretiu ne\u0301nten dados tanggehang. Di kapan ja we\u0301nten galah irika jaga kambil. Bapa Guru sungkanne\u0301 rahat pisan. Katah dokter sane\u0301 nite\u0301nin mangda sida mawali malih. Sapunika taler para sisiane\u0301 mautsaha mangda Bapa Guru sampunang gelis-gelis mamargi. Bhakti tyaga sapunika sane\u0301 kamarginin olih para sisianne\u0301 Bapa Guru."}, {"text_idx": "#000006", "text": "Bapa Guru ne\u0301nten malih janggel pamargine\u0301. Sotaning nyujur Sunia ne\u0301nten dados malih kaliput antuk tresna sane\u0301 marupa maya. Maya gumanti me\u0301weh pacang pasahang. Bapa Guru tatas ring punika. Satunggil sane\u0301 majeritan ne\u0301nten malih kalinguang. Kayunne\u0301 sampun uleng nyujur Suung. Suka tan pawali duka pacang kapanggih."}, {"text_idx": "#000007", "text": "Putu Santika sane\u0301 pinih seringa nyarengin pamargin Bapa Guru. Ipun mautsaha mangda sida polih rasan shastra, jaga angge\u0301na titi pangancan rikalaning ngamarginin paileh kauripanne\u0301. Wantah jaga ngrauhin sawitran-sawitranne\u0301 sapunika taler jaga nure\u0301ksain sisiane\u0301, Putu Santika pastika nyarengin. Sake\u0301wanten, durung naen ka kubonne Putu Santika. Sanunggil ajakina ka kubonne\u0301, we\u0301nten manten angge\u0301na nyandetin olih Bapa Guru. Kocap yan sampun panemaya, sinah pacang sida ngrauhin. Meled pisan Putu Santika mangda Bapa Guru tedun ka kubonipunne\u0301. Ipun pacang nure\u0301ksaang raris nunas pamargi sapunapi sasuratanne\u0301."}, {"text_idx": "#000009", "text": "Putu Santika uning punika pangajum Bapa Guru. Ipun uning kakawiaanne\u0301 doh pisan ring rasa shastra wantah nyareng-nyarengin ke\u0301manten. Putu Santika e\u0301ling ne\u0301nten saking tosing pangawi."}, {"text_idx": "#000010", "text": "\u201cGuru,\u201d sapunika para sisiane\u0301 matur? Nyatur de\u0301sa genah sisiane\u0301. Saking kangin, saking kauh, saking kale\u0301r, saking kelod. Nyatur taler daging kakawian sisianne\u0301. Ne\u0301nten we\u0301nten sane\u0301 pateh. Sami nue\u0301 genah, sami nue\u0301 karang, manut rasa suang-suang pangawi, tan bina sakadi taman shastra. Kembang rampe\u0301 sane\u0301 mategepan madaging sekar ngawetuang rasa miik. Ngamiikang rasa, ngamiikang kruna, ngamiikang lengkara. Lengkara kauripan."}, {"text_idx": "#000012", "text": "Bapa Guru wantah kenyem, ne\u0301nten gelis nyawis."}, {"text_idx": "#000014", "text": "Tan kapisarat Bapa Guru rauh ka kubonipunne\u0301, baktaanga buku lan surat kabar sane\u0301 ngunggahang sasuratanipunne\u0301."}, {"text_idx": "#000015", "text": "Iringa Bapa Guru ring saka pat sane\u0301 we\u0301nten ring pakubonne\u0301 Putu Santika. Saka pat sane\u0301 maraab antuk ambengan, bale\u0301-bale\u0301ne\u0301 saking tiing jajang, masaka antuk tiing petung. Ring kale\u0301r kanginne\u0301 we\u0301nten wit bingin sane\u0301 nedeng renes daunne\u0301. Ring sapunapine\u0301 Putu Santika ring bongkol bingine\u0301 punika negak sinambi ngantenang i paksi crukcruk marebut ngrereh woh bingin. Bangsingne\u0301 arang-arang sane\u0301 kanten. Bapa Guru nelektekang genahe\u0301 punika minab ring angen sampun matemu. Uningina genahe\u0301 punika sering kangge\u0301n genah masayuban ngortiang shastra. Jeg matangi Bapa Guru nuju wit bingin punika. \u201cShastra ento nguripang keneh tis,\u201d sapunika Bapa Guru ngawitin pagenduwirasane\u0301. Makipekan Bapa Guru kale\u0301r kanten giri Tolangkir sane\u0301 asri. Bapa Guru anggut-anggut. \u201cGiri Tolangkir, linggan gumi Bali. Linggih Lugra Hyang Mahadewa, Hyang Putranjaya.\u201d Bapa Guru ngrimik ring angen."}, {"text_idx": "#000016", "text": "Saking dija minab polih orti, uningina Bapa Guru we\u0301nten ring pakubonne\u0301 Putu Santika, sayan nyore\u0301nag sayan ngake\u0301hang sane\u0301 rauh. Panyamaan Putu Santika kantos bengong santukan nembe\u0301 ramia pisan pakubonipunne\u0301. Sisiane\u0301 selegentos maosin puisi. Ramia pakanten daweg punika, rasa shastra kadi nyusup ring bungbung getih para sisiane\u0301."}, {"text_idx": "#000018", "text": "\u201cNe\u0301 temon-temon. Manian dadi anggon pange\u0301ling-e\u0301ling.\u201d Bapa Guru ngandika banban sake\u0301wanten mateeb."}, {"text_idx": "#000019", "text": "Sore\u0301ne\u0301 mamargi. Paksi-paksine\u0301 makeber ring langite\u0301 sane\u0301 masawang baag gading. Minab ipun wau usan ngrereh tedaan, masuara sakadi saling sautin sareng pianak ipune\u0301. Bapa Guru ngandikaang jaga mawali. \u201cMawali Guru?\u201d"}, {"text_idx": "#000020", "text": "\u201cBeneh suba antes mawali.\u201d Putu Santika kisi-kisina, \u201cShastra ento dini,\u201d Bapa Guru nujuhang ulun angenne\u0301."}]